कोई परिचित जब आकर उनसे अलका के बारे में पूछता तो उन्हें यह बताते हुए बेहद खुशी होती कि वह इन दिनों में मुंबई में है और फ़िल्मी दुनिया में अभिनय के क्षेत्र में उसने कदम रखा है। फ़िलहाल तो उसे छोटे-मोटे काम मिल रहे हैं और इस बात की पूरी सम्भावना है कि उसे लीड रोल मिल जायेगा। कुछेक अख़बारों में नयी फ़िल्मों की घोषणाओं में उसे भी कास्ट किये जाने की ख़बरें थीं, जिन्हें वे सबको गर्व से दिखाते और लोग विस्मित रह जाते। अठाईस- तीस की आयु में एक शादीशुदा महिला मुंबई में फ़िल्म जगत में प्रवेश कर रही है जो उन्हीं के बीच की है। लोग इस बात के लिए उन दोनों की भूमिका को भी सराहते कि उन्होंने अलका को ऐसा वातावरण दिया कि वह यह सब करने की मानसिकता तैयार कर सकी। पारिवारिक सहयोग भी बड़ी चीज़ होती है। अमूमन परिवारों में स्त्रियों को काम-काज में ऐसा झोंक दिया जाता है कि उनके सपने दफ़न हो जाते हैं।